РЕШЕНИЕ (EC) 2021/2054 НА КОМИСИЯТА

от 8 ноември 2021 година

относно секторния референтен документ за най-добри практики за управление по околна среда, показатели за екологични резултати и еталони за отлични постижения за сектора на телекомуникациите и услугите за информационни и комуникационни технологии (ИКТ) за целите на Регламент (ЕО) № 1221/2009 на Европейския парламент и на Съвета

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и за отмяна на Регламент (ЕО) № 761/2001 и на решения 2001/681/ЕО и 2006/193/ЕО на Комисията (1), и по-специално член 46, параграф 1 от него,

като има предвид, че:

(1) По силата на Регламент (ЕО) № 1221/2009 Комисията е задължена да разработи секторни референтни документи за конкретни икономически сектори. Документите трябва да включват най-добри практики за управление по околна среда, показатели за екологични резултати и, където е целесъобразно, еталони за отлични постижения и рейтингови системи, определящи равнището на екологичните резултати. От организациите, които са регистрирани или се подготвят да се регистрират по схемата за управление по околна среда и одит, създадена с Регламент (ЕО) № 1221/2009, се изисква да вземат предвид секторните референтни документи, когато разработват своята система за управление по околна среда и когато оценяват своите екологични резултати в екологичните си декларации или актуализираните екологични декларации, изготвени в съответствие с приложение IV към посочения регламент.

(2) По силата на Регламент (ЕО) № 1221/2009 от Комисията се изисква да установи работен план с индикативен списък на секторите, които ще бъдат считани за приоритетни по отношение на приемането на секторни и междусекторни референтни документи. В този работен план (2) Комисията определи сектора на телекомуникациите и услугите за информационни и комуникационни технологии (ИКТ) за приоритетен сектор.

(3) В секторния референтен документ за сектора на телекомуникациите и услугите за ИКТ следва да бъдат определени най-добрите практики за управление по околна среда за всички доставчици на услуги за телекомуникации и ИКТ, включително телекомуникационни оператори, консултантски дружества за ИКТ, предприятия за обработка и хостинг на данни, разработчици и издатели на софтуер, доставчици на услуги по излъчване и монтажници на оборудване и обекти за ИКТ. Също така, когато е възможно и съдържателно, за конкретна най-добра практика за управление по околна среда следва да се предоставят и специфични показатели за екологични резултати и еталони за отлични постижения.

(4) Посредством тези най-добри практики за управление по околна среда за сектора (3), следва да се определят конкретни действия за подобряване на цялостното управление по околна среда на предприятията в сектора в четири основни области. Тези основни области, за които се счита, че подкрепят по най-добър начин усилията на всички доставчици на услуги за телекомуникации и ИКТ, са междусекторни въпроси, центрове за данни, електронни съобщителни мрежи и тези, които подобряват енергийните и екологичните показатели в други сектори.

(5) С цел да се даде достатъчно време на организациите в сектора на телекомуникациите и услугите за ИКТ, проверяващите по околна среда, националните органи, органите по акредитация, лицензиращите органи и други оператори да се подготвят за въвеждането на секторния референтен документ за сектора на телекомуникациите и услугите за ИКТ, датата на прилагане на настоящото решение следва да бъде отложена.

(6) При разработването на секторния референтен документ Комисията проведе консултации с държавите членки и други заинтересовани страни в съответствие с Регламент (ЕО) № 1221/2009.

(7) Мерките, предвидени в настоящото решение, са в съответствие със становището на комитета, създаден съгласно член 49 от Регламент (ЕС) № 1221/2009,

ПРИЕ НАСТОЯЩОТО РЕШЕНИЕ:

Член 1 Секторният референтен документ за най-добри практики за управление по околна среда, секторни показатели за екологични резултати и еталони за отлични постижения за сектора на телекомуникациите и услугите за информационни и комуникационни технологии (ИКТ) е даден в приложението.

Член 2 Настоящото решение влиза в сила на двадесетия ден след деня на публикуването му в Официален вестник на Европейския съюз. То се прилага от 25 март 2022 г.

Съставено в Брюксел на 8 ноември 2021 година. За Комисията Председател Ursula VON DER LEYEN

(1) ОВ L 342, 22.12.2009 г., стр. 1.

(2) Съобщение на Комисията — Съставяне на работния план за изготвяне на примерен списък на сектори за приемането на референтни секторни и междусекторни документи по силата на Регламент (ЕО) № 1221/2009 относно доброволното участие на организации в Схемата на Общността за управление по околна среда и одит (EMAS) (ОВ C 358, 8.12.2011 г., стр. 2).

(3) Canfora P., Gaudillat P., Antonopoulos I., Dri M., Best Environmental Management Practice in the Telecommunications and ICT Services sector,, EUR 30365 EN, Служба за публикации на Европейския съюз, Люксембург, 2020 г., ISBN 978-92-76-21574-5, doi:10.2760/354984, JRC121781; https://publications.jrc.ec.europa.eu/repository/handle/JRC121781